CELEX: 62016CN0514
Language: sk
Date: 2016-10-03 00:00:00
Title: Vec C-514/16: Návrh na začatie prejudiciálneho konania, ktorý podal Tribunal da Relação de Guimarães (Portugalsko) 3. októbra 2016 – Isabel Maria Pinheiro Vieira Rodrigues/José Manuel Proença Salvador a i.

19.12.2016   
            
            
               SK
            
            
               Úradný vestník Európskej únie
            
            
               C 475/12
            
         Návrh na začatie prejudiciálneho konania, ktorý podal Tribunal da Relação de Guimarães (Portugalsko) 3. októbra 2016 – Isabel Maria Pinheiro Vieira Rodrigues/José Manuel Proença Salvador a i.
   (Vec C-514/16)
   (2016/C 475/18)
   Jazyk konania: portugalčina
   
      Vnútroštátny súd, ktorý podal návrh na začatie prejudiciálneho konania
   
   Tribunal da Relação de Guimarães
   
      Účastníci konania pred vnútroštátnym súdom
   
   
      Odvolateľka: Isabel Maria Pinheiro Vieira Rodrigues
   
      Odporcovia: José Manuel Proença Salvador, Crédito Agrícola Seguros – Companhia de Seguros de Ramos Reais, S.A., Jorge Oliveira Pinto
   
      Prejudiciálne otázky
   
   
               1.
            
            
               Vzťahuje sa poisťovacia povinnosť stanovená v článku 3 ods. 1 prvej smernice Rady 72/166/EHS (1) z 24. apríla 1972, ktorá vyplýva z prevádzky vozidiel obvykle sa nachádzajúcich na území každého členského štátu, na používanie vozidiel na ktoromkoľvek – verejnom alebo súkromnom – mieste výlučne v prípadoch, keď sa vozidlá pohybujú, alebo aj v prípadoch, keď sú zaparkované, ale majú zapnutý motor?
            
         
               2.
            
            
               Zahŕňa uvedený pojem prevádzka vozidiel na účely článku 3 ods. 1 citovanej smernice 72/166 poľnohospodársky traktor zaparkovaný na rovnej poľnej ceste v poľnohospodárskom areáli, ktorý sa – ako je obvyklé – používa pri vykonávaní poľnohospodárskych prác (chemický postrek viniča), so zapnutým motorom, ktorý poháňa pumpu nádrže, v ktorej sa nachádza chemický roztok, a ktorý sa za uvedených okolností v dôsledku zosuvu pôdy spôsobeného kombináciou nasledujúcich faktorov:
               
                           —
                        
                        
                           hmotnosť traktora,
                        
                     
                           —
                        
                        
                           chvenie vyvolané motorom traktora a pumpou rozprašovača umiestnenou v zadnej časti traktora,
                        
                     
                           —
                        
                        
                           silný dážď,
                        
                     prevrátil na štyroch pracovníkov, ktorí vykonávali uvedenú prácu na nižšie položených terasovitých pozemkoch, a spôsobil smrť pracovníčky, ktorá držala hadicu, pomocou ktorej sa vykonával postrek?
            
         
               3.
            
            
               V prípade kladnej odpovede na obe uvedené prejudiciálne otázky, bráni tento výklad pojmu prevádzka vozidiel v zmysle článku 3 ods. 1 smernice 72/166 vnútroštátnej právnej úprave (článku 4 ods. 4 zákonného dekrétu č. 291/2007 z 21. augusta), podľa ktorého poisťovacia povinnosť stanovená v citovanom článku 3 ods. 1 neplatí v prípadoch, keď sa vozidlá používajú výlučne na poľnohospodárske alebo priemyselné účely?
            
         
      (1)  Smernica Rady 72/166/EHS z 24. apríla 1972 o aproximácii právnych predpisov členských štátov týkajúcich sa poistenia zodpovednosti za škodu spôsobenú motorovými vozidlami a kontroly plnenia povinnosti poistenia tejto zodpovednosti (Ú. v. ES L 103, 1972, s. 1; Mim. vyd. 06/001, s. 10).